ए हालत ही उस महापुरष दी। की भला अस-तुस केड़ी गिन्तरी च आं। इस लेई चुप्प चपीते मन्नी जाओ जे तुस रन्न-रोजड़ू ओ। अपनी घरा आली कोला थर-थर डरदे ओ ते ओदी हमदर्दी जितने गितै चोरै-पैह्‌र पाठ पढ़दे रौह्‌न्दे ओ, “जे जनानी-बचैरी जनानी। ओ ते अबला ऐ। मरदा दी गुलाम ऐ। के जीना ऐ तेरा बी भलीये लोके सारा दिन घरा दियें चौं कंद अन्दर कैद रौह्‌नीएं। जेलै दिक्खो कम्म गै कम्म ! तूं लिम्बा नीएं, पोचा नीएं, सोता नीएं। घड़ी भर रमान नेईं तेरे भागें। निक्की ही तां माऊ-बब्बा दे अधीन रेई। बिंद मठोई-बड़ोई तां तेरा धर्म ए होआ जे जेदे लड़ लग्गी एं। उस्सी देवता समझियै पूजें। बुड्डी होगी तां तेरे पुत्तरें गै तेरे पर अक्खीं कडनियां न।”